
PROSTITUŢIA ŞI PROXENETISMUL

Prostitutia este un subiect controversat ce implică interese, complexe şi contradictorii, judecăţi de valoare şi dispute.

În general se confundă prostituţia cu desfrâul sexual, or prostitutia este un fenomen social foarte special căruia este important să i se stabilească natura.

S-au dat numeroase definitii care o prezintă ca o tranzactie între persoane care, în schimbul unui anumit preţ, se oferă să servească ca parteneri în raporturi sexuale şi o clientelă dispusă să plătească acest preţ în schimbul acestor servicii. Unii scot în evidenţă elemente ca obişnuinţa, multitudinea raporturilor sexuale. acceptarea oricărui client, dar în toate este vorba de o "ofertă" şi de o "cerere". Întradevăr, aici este vorba de un comert de natură specială în care fiinţele umane sunt marfa care se vinde şi care se cumpără.

Proxenetismul constă în favorizarea "comertului cu prostituţie" organizându-1 şi dezvoltându-1 pentru a-i creşte profiturile.

În toate societăţile umane s-au făcut eforturi, de-a lungul vremii pentru a înlătura efectele acestui fenomen.

l. TIPURI DE PROSTITUŢIE

Modul în care se practică prostituţia variază în funcţie de ţară şi adesea, chiar, în interiorul aceleiaşi ţări. Diferentele ţin de nivelul de dezvoltare economică, de structurile sociale şi politice, de legislaţia în vigoare, de mentalitate şi de obiceiurile locale. Sub această diversitate, mai mult aparentă decât reală sunt folosite aceleaşi procedee care permit să se distingă trei modalităţi principale de exercitare a prostituţiei: prostituţia "exterioară", care îşi caută clientii pe stradă sau în locurile deschise pentru public, prostituţia în "case de tolerantă" care se practică în interiorul clădirilor destinate acestui scop şi prostituţia "prin întâlniri aranjate" care se practică cu concursul intermediarilor.

1.l. Prostituţia exterioară

Căutarea clienţilor se poate face fie pe arterele publice, fie în parcurile şi grădinile oraşelor, fie în cafenele, baruri, restaurante, săli de dans deschise pentru public. Acest tip de prostituţie există practic în toate ţările care nu au eliminat total prostituţia. Clientul, racolat, într-un mod mai mult sau mai puţin discret, este adus fie într-un hotel, fie la domiciliul prostituatei. Un anumit număr de prostituate utilizează o maşină spre a-şi racola clienţii (ceea ce în Franţa se numeşte "a lucra ca amazoanele"), altele utilizează autostopul pe străzi (în Germania, rapoartele oficiale vorbesc de "prostituţia autostrăzilor").

În general prostituţia zisă exterioară se regăseşte mereu în aceleaşi cartiere, iar tarifele variază în funcţie de clientelă.

1.2. Prostituţia în case de toleranţă

Prostituţia se exercită adesea, în localuri a căror exploatare este organizată pentru a o adăposti şi pentru a extrage beneficii.

O asemenea practică este legală în câteva ţări: TUNISIA, PERU, VENEZUELA. Patronii sunt abilitaţi să primească şi să găzduiască prostituatele care trebuie să se supună controlului poliţiei şi unor examene medicale periodice. În schimb, ei organizează întâlniri între femei şi clienţi şi percep o parte din veniturile pe care ele le realizează. În alte ţări, “casele de toleranţă” interzise de legislaţia în vigoare, beneficiază de autorizări oficioase sau supravieţuiesc încă în clandestinitate ori la adăpostul unei anumite îngăduinţe.

Aceste localuri, autorizate sau nu, funcţionează în acelaşi mod. Ele nu se diferenţiază unele de altele decât prin clientela pe care o primesc, tarifele care se practică, confortul sau mizeria ce se află acolo.

Clientela ce dispune de mijloace financiare suficiente este, în general, primită în localuri în care i se propun băuturi, unde se poate dansa sau se practică jocuri de noroc. Când este vorba să fie satisfăcută o clientelă săracă şi numeroasă, orice urmă de confort dispare, subzistă doar minimul necesar pentru ca un anumit număr de prostituate să primească într-o zi un şir neîntrerupt de bărbaţi pe care ele trebuie să-i satisfacă în scurte întâlniri, pentru o retribuţie derizorie. Acestea sunt aşa-zisele "case de abataj" care rezistă încă sub diverse forme, edificii vaste sau conglomerate de locuinţe sordide.

Alături de aceste localuri există, în special acolo unde clandestinitatea este necesară, mici hoteluri, hanuri, cafenele discrete unde se practică o prostituţie pe scară redusă la care participă personalul de serviciu, este sistemul zis al "serviciilor incluse", utilizat în anumite provincii din nordul Franţei şi în Belgia.

Mai există o categorie specială de case specializate, aşa numitele “Eros centers” care au fost autorizate să funcţioneze în anumite oraşe din Germania (Hamburg, Stuttgart, Koln, Dusseldorlf), începând din anii 1960. Prostituatele supuse unui anumit control pot să primească clienţii în camere confortabile, închiriate de ele însele. Direcţia nu poate să perceapă o altă plată decât preţul camerelor, iar vânzarea băuturilor alcoolice este interzisă. Experienţa nu a fost extinsă şi la alte oraşe germane, nici în alte ţări, nefiind atinse astfel obiectivele propuse, acelea de a elimina prostituţia de pe stradă şi de a proteja prostituatele de proxeneţi.

1.3. Prostituţia prin întâlniri aranjate

Prostitutia de lux destinată unei clientele bogate, cu grijă pentru confort, siguranţă şi discreţie se face prin întâlniri aranjate. Clientul se adresează unui intermediar care-1 pune în contact cu o prostituată. Intermediarul poate fi o persoană singură sau o organizaţie mai complexă ce dispune de o reţea de fete care pot fi convocate prin telefon; este sistemul larg practicat în SUA, aşa-zisul "call-girls" . Tarifele sunt ridicate şi se împart la jumătate între prostituată şi intermediar. 

2. F0RME DE PROXENETISM

În marele circuit comercial al prostituţiei, în care cifra de afaceri este considerabilă, proxenetul intervine în mod activ, ca organizator şi ca persoană care recrutează clienţi pentru a-şi opri apoi cea mai mare parte a beneficiilor.

Proxenetul cel mai aproape de prostituată este susţinătorul. El exercită o acţiune directă asupra ei şi menţine o presiune constantă pentru a o incita la o activitate "susţinută", o apără împotriva concurenţei, o pune în legătură cu patronii de localuri şi îi impune să se conformeze obiceiurilor mediului de care el aparţine. El utilizează, spre a-şi atinge scopurile, seducţia, dolul şi dacă este nevoie, ameninţarea şi violenţa care poate ajunge în unele cazuri până la tortură şi crimă.

3. REGLEMENTĂRI INTERNAŢIONALE

De-a lungul celor peste 50 de ani de activitate, Organizaţia Naţiunilor Unite a militat pentru consacrarea şi traducerea în viaţă a principiului egalităţii fără deosebire de sex, sensibilizând opinia publică şi autorităţile statale în privinţa actelor discriminatorii faţă de femei.

În 1949, înaltul for a adoptat "Convenţia pentru reprimarea traficului cu fiinţe umane şi a exploatării prostituţiei semenilor" 1, care prevede că părţile semnatare convin să pedepsească orice mod de exploatare a prostituţiei, chiar dacă persoana este majoră şi acceptă situaţia; de asemenea, interzice funcţionarea oricărui tip de local de prostituţie.

Articolele l şi 2 exprimă esenţa problemei abordate:

Art.l. - Părţile la prezenta Convenţie decid pedepsirea oricărei persoane care, pentru a satisface pasiunile altuia:

1. Ademeneşte, atrage sau îndeamnă în vederea prostituării, o altă persoană, chiar cu consimtământul acesteia;

2. Exploatează prostituarea unei alte persoane chiar cu consimţământul acesteia.

Art 2. - Părţile la prezenta Convenţie convin, de asemenea, să pedepsească orice persoană care:

1. Ţine, conduce sau, cu bună ştiinţă, finanţează sau contribuie la finanţarea unei case de toleranţă.

2. Dă sau ia în folosinţă, cu bună ştiinţă, în totalitate sau în parte, un imobil sau un alt loc în scopul prostituării altei persoane.

Prostituţia ca atare nu este incriminată de către Convenţie, ci toate activităţile care au legătură cu ea (cea de proxenetism, de racolare, de trafic, etc). În acelaşi timp, deşi prostituţia nu este interzisă de jure, ea este văzută ca un flagel al societăţii. Convenţia nu condamnă victimele, ci numai pe cei care le exploatează, dar procedând astfel, în mod necesar sunt marginalizate şi prostituatele. În felul acesta, convenţia interzice prostituţia de facto. În consecinţă, în practică este foarte dificil să protejezi prostituatele de exploatare, din moment ce toţi complicii lor sunt condamnaţi, ajungând ca ele să "lucreze" în condiţii ilegale.

Până în 1995, Convenţia a fost ratificată de 21 de state membre ale Consiliului Europei şi doar semnată de Danemarca.

La 18 decembrie l979, Adunarea Generală a Naţiunilor Unite a adoptat "Convenţia asupra eliminării tuturor formelor de discriminare fată de femei" 2, în care la art.6 se prevede:

"Statele părţi vor lua toate măsurile adecvate, inclusiv pe plan legislativ, pentru reprimarea sub toate formele existente a traficului de femei şi a exploatării prostituării femeii.

În 1991, "Documentul Reuniunii de la Moscova din 1991 a Conferinţei asupra dimensiunii umane a CSCE" hotărăşte ca statele participante "să elimine toate formele de violenţă împotriva femeii şi toate formele de trafic cu femei, precum şi exploatarea prostituţiei femeilor, inclusiv prin asigurarea unui cadru legal prohibitiv împotriva unor asemenea acte şi alte măsuri adecvate".

Adunarea Generală a Natiunilor Unite a adoptat o Rezoluţie la 22 decembrie 1995, prin care cheamă guvernele să întărească legislaţia existentă în vederea acordării unei mai mari protecţii a drepturilor femeilor şi pedepsirii făptuitorilor prin măsuri penale şi civile. De asemenea, Adunarea invită guvernele să creeze sau să dezvolte instituţiile de protejare a victimelor traficului cu femei şi copii şi să acorde victimelor asistenţa necesară, incluzând servicii de ajutor juridic, care să le fie accesibile cultural şi lingvistic pentru întreaga lor protecţie, tratament şi reabilitare.

Pe aceeaşi linie se înscrie şi preocuparea Consiliului Europei care, alarmat de dramatica creştere în anii recenţi a traficului cu femei şi a prostituţiei forţate în statele membre ale Consiliului Europei şi îngrijorat de implicarea în continuă creştere a grupărilor crimei organizate în aceste delicte rentabile, a recomandat Comitetului Miniştrilor să elaboreze o convenţie privind această materie.

Adunarea Parlamentară a Consiliului Europei defineşte traficul cu femei şi prostituţia forţată ca pe orice transport legal sau ilegal cu femei şi/sau orice comerţ cu ele, cu sau fără consimţământul lor iniţial, pentru câştig economic în scopul unei ulterioare prostituţii forţate, căsătorii forţate sau alte forme de exploatare sexuală forţată. Folosirea forţei poate fi fizică, sexuală şi/sau psihologică şi include intimidarea şi abuzul de autoritate sau o situaţie de dependenţă.

Organizaţia Internaţională pentru Migraţie estimează că numai în 1995 cel puţin 500.000 de femei au fost traficate între statele membre ale Uniunii Europene. Dacă până în 1989 cele mai multe femei traficate veneau din ţările în curs de dezvoltare din America Latină, Africa sau Asia, după căderea cortinei de fier proporţia femeilor venite din Europa Centrală şi de Est s-a triplat. Printre ţările indicate de acest for ca ţări de origine pentru astfel de femei sunt numite: Rusia, Ucraina, Belarus, Bulgaria, România şi Polonia3.

Traficul cu femei şi prostituţie este o afacere rentabilă pentru traficanţi, pentru proprietarii de bordeluri şi pentru proxeneţii implicaţi. Cel mai adesea, femeile cu care se face trafic au fost amăgite spre a fi trecute prin contrabandă într-o ţară mai bogată, promiţându-le că scapă de sărăcia pe care au cunoscut-o în ţările natale. Le sunt confiscate paşapoartele de traficanţi imediat ce au trecut graniţa şi sunt forţate să lucreze în cluburi de noapte sau în bordeluri în conditii inumane adesea trebuind să accepte să practice acte sexuale periculoase sau degradante pe care alte prostituate le-ar refuza (inclusiv sex neprotejat cu riscul de SIDA, sadism etc). Profiturile ajung la proprietarul de bordel sau la proxenet; ele pot fi uriaşe.

Traficanţii nu se tem de pedeapsă deoarece, fie sentinţele în cazuri de trafic cu femei şi prostituţie forţată sunt uşoare, fie este imposibil să se obţină o condamnare fâră martorul principal – femeia cu care s-a făcut trafic - căreia îi este teamă să depună mărturie sau deja a fost expulzată în ţara de origine. De aceea, este în interesul autorităţilor ca femeile care sunt dispuse să depună mărturie în procedurile penale nu numai să fie incluse în programe de protecţie a martorilor, dar să li se acorde şi permise de rezidenţă temporare. În prezent, doar şase ţări membre ale Consiliului Europei (Austria, Germania, Grecia, Luxemburg, Olanda şi Marea Britanie) au prevederi legale ce permit acordarea unor astfel de permise de rezidenţă. Olanda este cea mai avansată în acest domeniu, aici, o dată cu acordarea permiselor de rezidenţă temporară, pentru victimele traficului se iau măsuri de securitate socială, de ajutor juridic, medical şi psihologic, ceea ce explică - se spune într-un "Raport al Adunării Parlamentare a Consiliului Europei" - de ce Olanda are mai mult succes decât alte ţări în combaterea traficului cu femei şi condamnarea traficanţilor.

4. REGLEMENTĂRI NAŢIONALE

După sistemele în care sunt adoptate solutiile referitoare la această materie în legislaţiile în vigoare în diverse ţări din lume, se disting trei grupe: prohibiţioniste, de reglementare şi aboliţioniste.

4.1. Sistemul prohibiţionist

Sistemul prohibiţionist constă în interzicerea prostituţiei şi exercitarea unei represiuni contra persoanelor care o practică, o organizează sau o exploatează. Mai multe ţări au adoptat acest mod de manifestare. Printre ele, există ţări în care nivelul de viaţă este foarte ridicat, precum statele nordice (Suedia, Norvegia, Danemarca, Statele Unite ale Americii, cu excepţia statelor Nevada, Arizona şi Oregon), apoi unele ţări care cunosc o structură comunistă şi câteva ţări din lumea a treia, precum Pakistan.

Succese s-au înregistrat în măsura în care prohibiţia a intervenit într-un context în care s-au eliminat cauzele esenţiale ale prostituţiei. Eliminarea mizeriei şi o mai mare libertate a moravurilor au permis statelor nordice să menţină prostituţia la un nivel destul de scăzut. Aceleaşi condiţii au jucat un rol identic în statele prohibiţioniste ale Statelor Unite.

Totuşi, de la începutul anilor şaizeci prostituţia pare să înflorească: mizeria şi şomajul dăinuie în marile centre urbane prostitutia tradiţională rămasă clandestină este foarte bine organizată; se practică un nou tip de prostituţie de către femeile care vor să-şi procure bani cu orice preţ pentru a cumpăra droguri. A apărut un proxenetism "sălbatic" în afara cadrului obişnuit, în special în unele medii de culoare.

4.2. Sistemul de reglementare

Sistemul de reglementare tolerează prostituţia ca pe un "rău necesar", dar consideră că trebuie, pentru a evita excesele, să o controleze şi să-i reglementeze exercitarea. Metodele utilizate constau, mai întâi, în a izola prostituţia prin autorizarea caselor de toleranţă unde ea trebuie să se închidă şi prin delimitarea cartierelor ale căror margini nu trebuie depăşite. În acelaşi timp, pentru a permite identificarea persoanelor supuse supravegherii sanitare şi a poliţiei, acestea trebuie să fie înscrise în registrele poliţiei şi să-şi legalizeze situaţia lor printr-o carte de identitate. Acest sistem nu a putut niciodată să-şi atingă obiectivele. Experienţa demonstrează că funcţionarea caselor de tolerantă nu a reuşit să elimine prostituţia stradală. Măsurile de supraveghere impuse prostituatelor fac înregistrarea imposibilă şi le împiedică să se sustragă influenţei susţinătorilor lor. Vizitele medicale periodice, neputincioase în asigurarea unei protecţii utile contra bolilor venerice, dau clienţilor o falsă securitate. Scandalurile care rezultă din autorizaţia dată unor patroni de a exploata un comerţ periculos conferă un monopol care nu se regăseşte în altă parte. Acestea sunt raţiunile pentru care aproape toate statele au ajuns să interzică casele de toleranţă de pe teritoriul lor fără să ajungă, totdeauna, să le elimine total.

4.3. Sistemul aboliţionist

Sistemul aboliţionist a fost o reactie împotriva reglementării care contribuia să lase prostituatele la dispoziţia proxeneţilor şi să le menţină într-o situaţie comparabilă cu aceea de sclav. Aboliţioniştii înţeleg să intervină asupra cauzelor sociale şi economice ale prostituţiei şi acţionează cu prioritate împotriva proxeneţilor.

La sfârşitul secolului al XIX-lea, această mişcare a luat naştere în Anglia unde, în 1875, a fost fondată "Federaţia aboliţionistă internaţională" care grupa mai multe ţări din Europa occidentală. Aceste eforturi au reuşit să ducă la adoptarea la 2 decembrie 1949 de către Adunarea Generală a Naţiunilor Unite a "Convenţiei pentru reprimarea traficului cu fiinţe umane şi a exploatării prostituţiei semenilor". Statele semnatare ale acestei convenţii se angajează să interzică funcţionarea oricărui local de prostituţie, să ia toate măsurile necesare pentru abrogarea sau abolirea oricărei legi, oricărei reglementări şi oricărei practici administrative potrivit cărora s-ar permite prostituţia.

Astfel, Franţa şi-a creat o legislaţie inspirată din principiile aboliţioniste, la fel Italia (care în 1958 a abrogat prevederile legii ce permitea funcţionarea caselor de toleranţă), Spania, Luxemburg, Germania (cu excepţia acelor Eros centers), Argentina, Chile şi numeroase tări din lumea a treia.

 

5. REGLEMENTAREA PROSTITUŢIEI ÎN DIVERSE ŢĂRI

 

5.l. AUSTRIA


Legea austriacă face distincţie între două aspecte ale traficului cu femei, care în general sunt neclare: actul de a aduce o străină în Austria pentru practicarea prostituţiei, indiferent de faptul că persoana respectivă a fost sau nu indusă în eroare, şi actul exploatării sexuale a femeilor în Austria. Traficul cu femei pentru "industria" prostituţiei din Austria s-a schimbat semnificativ în ultimii ani. În trecut, această "industrie'' era dominată de austriece şi de femei recrutate din America Latină, în special din Republica Dominicană. Deşi traficul cu femei din Republica Dominicană râmâne semnificativ, cel puţin într-o zonă din Austria (cea de nord-vest), majoritatea prostituatelor din multe zone ale Austriei provin din Europa Centrală şi de Est. În prezent, cea mai mare parte a femeilor care fac obiectul traficului sunt expulzate din Austria. Din acest motiv, este mai greu de a obţine dovezi pentru a-i condamna pe traficanţi. Dacă femeile care fac obiectul traficului se hotărăsc să anunţe situaţia lor poliţiei, ele riscă să fie expulzate din cauza statutului lor ilegal. În cazul lor; a face un denunţ înseamnă a renunţa la anonimat şi a face publică prezenţa lor ilegală în Austria. Statutul juridic nesigur constituie un motiv serios pentru aceste femei ca să nu sprijine investigaţiile poliţiei şi să nu participe în calitate de martor la procese.

Statutul ilegal al acestor femei reprezintă, de a asemenea, o problemă în vederea realizării unui proces eficace, pentru că până în momentul începerii procesului, femeile respective sunt expulzate. Chiar dacă ele încă se mai află în Austria, proxeneţii sau proprietarii de bordeluri au grijă să le transfere rapid în altă ţară, pentru a-şi putea continua activitatea. Aceste transferuri de la un bordel sau club de noapte la un altul împiedică poliţia să strângă suficiente dovezi care să incrimineze proxeneţii sau organizaţiile criminale.

Traficul cu femei este definit pe larg în Codul Penal austriac. În paragraful 217, ce este cât se poate de relevant, se defineşte delictul de trafic. Prevederile lui nu se limitează doar la traficul cu femei, se menţionează prostituţia în general şi se referă, în primul rând. la femei, având şi dispoziţii privind prostituţia cu copii.

Punctul crucial al secţiunii 1 a paragrafului 217 îl reprezintă definiţia privind antrenarea sau recrutarea cuiva pentru prostituţie într-o altă ţară decât cea a persoanei în cauză sau în care aceasta locuieşte, în mod obişnuit. Această definiţie nu se referă la obligarea femeii de a practica prostituţia, dar se referă mai ales la aspectul traficului propriu-zis. Nu se face nici o distincţie între prostituţia legală şi ilegală. În ambele cazuri, se aplică paragraful 217. Pedeapsa este de la un an la zece ani închisoare.

Un alt tip de trafic este definit în partea a doua a paragrafului 217. Este cazul unei persoane dusă într-o altă ţară după ce a fost înşelată cu privire la obiectivul real al călătoriei, persoană dusă cu forţa sau în urma ameninţării cu forţa. Această secţiune a paragrafului 217 se referă, în principal, la aspectul violent şi la ameninţările la care sunt supuse femeile obligate să se prostitueze; spre exemplu, este cazul străinelor cărora li se oferă posturi de dansatoare în Austria şi, după sosirea lor în această ţară, sunt obligate să se prostitueze.

Paragraful amintit se referă şi la cazurile aşa-zisei prostituţii cenuşii, cum ar fi traficul cu "servitoare" sau cu "parteneri pentru căsătorie".

Cea mai mare parte a condamnărilor pentru trafic au intrat, în ultimii ani, sub incidenţa primei secţiuni a paragrafului 217. Au avut loc totuşi dezbateri juridice de amploare cu privire la modul în care paragraful 217 ( 1 ) trebuie să fie interpretat. În proiectul paragrafului 217 din 1971, s-a subliniat faptul că termenul "ce duce la" trebuia să fie înţeles aşa cum era descris în paragraful 215 (promovarea prostitutiei ca o afacere), ce stipulează că "a duce la" înseamnă a influenţa o persoană să-şi schimbe întregul ei mod de viaţă pentru a practica prostituţia. Termenul "influenţă" este considerat drept cuvânt şi faptă şi nu doar o ofertă de ajutor sau asigurare a unei informaţii.

Având în vedere această premisă, hotărârile Curţii Supreme indică interpretări variate. Problema care se pune de obicei este dacă intrarea unei prostituate străine într-un bordel austriac este suficientă pentru condamnarea traficanţilor în conformitate cu paragraful 217. În unele hotărâri luate de Curtea Supremă se afirmă că acest lucru nu este suficient. S-a apreciat că persoana care s-a hotărât deja să devină prostituată nu poate fi influenţată sau sedusă pentru a face prostituţie doar prin asigurarea mijloacelor necesare pentru a practica această meserie. În alte cazuri, integrarea completă a unei străine într-un bordel este considerată de Curtea Supremă drept o cale de a împinge persoana respectivă la practicarea prostituţiei.

În hotărârile recente, luate în conformitate cu paragraful 217, s-a subliniat faptul că stabilirea unei relaţii specifice de dependenţă este factorul cel mai important în luarea deciziilor. Dar o asemenea interpretare variază în hotărârile luate de instanţă. Unele instanţe nu sunt de acord cu faptul că integrarea într-un bordel duce la crearea unor relaţii de dependenţă. Unele instanţe, totuşi, stabilesc că sărăcia din ţara de origine şi anumite condiţii de viaţă (de exemplu, copii dependenţi în ţara de origine) asociate cu integrarea într-un bordel sunt motive suficiente pentru condamnarea în conformitate cu paragraful 217 .

O hotărâre a unei instanţe din 1994 s-a axat doar pe aspectul dependenţei. Doi proprietari de club au fost condamnaţi pentru că au pus la dispoziţia a două femei din Republica Dominicană camere pentru practicarea prostituţiei. Aceste femei au venit în Austria pe cont propriu, dar au fost lipsite de libertate şi tratate ca sclave. Proprietarii de club amintiţi au fost condamnaţi pentru că instanţa a stabilit că modul de viaţă al acestor femei nu se încadra în modul normal de viaţă. Pentru prima dată nu determinarea femeilor de a face prostituţie, ci obligarea femeilor de a rămâne prostituate a dus la pronuntarea unei condamnări.

Pentru urmărirea cu succes în justiţie a traficantilor, se acordă o mare importanţă sprijinirii victimelor pentru a depune mărturie, asigurându-li-se asistenţă financiară, juridică, medicală, socială şi psihică.

Aceasta include asigurarea unui permis de rezidenţă temporară martorului protejat permis de muncă şi/sau ajutor financiar şi păstrarea confidenţialitătii în cursul repatrierii victimei etc. Se recomandă confiscarea profitului traficanţilor şi utilizarea acestuia drept fond pentru compensarea victimei şi finanţarea costurilor repatrierii. Toate aceste probleme şi solicitări susţin necesitatea dezvoltării unui instrument juridic global.

În Austria problema prostituţiei este reglementată de Legea privind controlul prostituţiei, din 1994. În Regulamentul din 1995 de aplicare a acestei legi, pe care 1-am avut la dispoziţie, se face referire la activitatea Consiliului de control al prostituţiei, la bolile care pot fi transmise prin practicarea relaţiilor sexuale, la controlul reclamei în domeniul prostituţiei, la micii proprietari de bordeluri. În cazul acestora din urmă, se precizează că ei trebuie să anunţe denumirile sub care se asigură serviciile de prostituţie, în stabilimentele lor. Numele, adresa şi telefoanele proprietarului trebuie să fie publice. Trebuie făcute cunoscute aprobarea proprietarului clădirii, în cazul în care aceasta a fost închiriată pentru practicarea prostituţiei, precum şi numărul autorizaţiei de funcţionare emise de autorităţi.

Regulamentul menţionat se referă, totodată la problemele ce trebuie specificate în autorizaţiile de practicare a acestei meserii, la reînnoirea acestor autorizaţii, la problemele ce-i privesc pe solicitanţi la apărarea siguranţei persoanelor care lucrează în domeniul prostituţiei, la forma certificatelor pentru arhivă şi la taxele practicate în această meserie.

 

5.2. BELGIA

Legătura dintre traficul cu fiinţe umane şi prostituţie a fost stabilită prin Convenţia din 2 decembrie 1949 pentru pedepsirea traficului cu fiinţe umane şi exploatării prostituţiei semenilor, aprobată în Belgia, prin Legea din 6 mai 1965.

În preambulul Convenţiei se regăseşte consideraţia că "prostituţia şi răul care o însoţeşte, şi anume traficul cu fiinţe umane în scopul prostituţiei, sunt incompatibile cu demnitatea şi valoarea persoanei umane şi pun în pericol bunăstarea individului, familiei şi comunităţii”. În Belgia, Codul Penal prevede pedepse aspre pentru cei care trăiesc din exploatarea prostituării unei alte persoane, majore sau minore.

Astfel, art. 380 bis, §1.1° al Codului Penal pedepseşte orice persoană care pentru a satisface dorinţele altei persoane a angajat, determinat, deturnat sau reţinut în scop de desfrâu sau prostituţie, chiar cu consimţământul acesteia, o persoană majoră.

Regimul sancţiunilor este deosebit de complex. Infracţiunea prevăzută de art. 380 bis, §.1.1° al Codului Penal, în care este vorba de persoane majore este pedepsită cu închisoare de la 1 an la 5 ani şi o amendă între 500 şi 25 000 franci. Tentativa este prevăzută în mod explicit şi va fi pedepsită cu închisoare între 6 luni şi 3 ani şi amendă între 100 şi 5000 franci (art.380 bis, §.2 al Codului Penal).

Pentru cazurile menţionate, Codul Penal prevede şi circumstanţe agravante. Astfel, o primă circumstanţă agravantă constă în folosirea în mod direct sau indirect de manevre frauduloase, a violenţei, ameninţărilor sau oricăror forme de constrângere sau abuzarea de situaţia deosebit de vulnerabilă a unei persoane, datorită situaţiei sale administrative ilegale sau precare, sarcinii, unei boli sau infirmităţi, unei deficienţe fizice sau mintale. Pedeapsa prevăzută în aceste cazuri este închisoarea - între 10 şi l5 ani şi o amendă între 500 şi 50.000 franci (art.380 bis, §.3).

Art. 381 bis, prevede o a altă circumstanţă agravantă, mai ales atunci când faptele reprezintă acte de participare la activitatea principală sau accesorie a unei asociaţii, iar vinovatul are sau nu calitatea de conducător. Faptele vor fi pedepsite cu închisoare între 15 şi 20 de ani şi o amendă între 1000 şi 100.0000 franci.

Infracţiunea prevăzută de art. 380 bis, §.4.1° şi a cărei victime sunt minori sub 16 ani este pedepsită cu închisoare între 10 şi 15 ani şi o amendă între 1000 şi 100.000 franci

Art. 380 bis, §.1,2° prevede pedepse şi pentru orice persoană care deţine o casă rău famată sau casă de toleranţă.

Deţinerea unei astfel de case, fie direct, fie indirect, fie prin intermediar, în care minorii se dedau la desfrâu sau prostituţie este pedepsită conform art. 380 bis, §.4. 2°. Legiuitorul nu a precizat vârsta care trebuie luată în considerare şi astfel se ia în considerare vârsta majoratului, aşa cum a fost stabilită de legea civilă belgiană: 18 ani.

Elementul material al acestei infracţiuni constă în deţinerea unei case de toleranţă sau de desfrâu. Pentru unii legiuitori. termenii de "desfrâu" şi "prostituţie" sunt sinonimi, în timp ce pentru altii, noţiunea de "desfrâu" are un sens mai larg decât cel de "prostituţie". Curtea de Casaţie a decis deja că termenul "desfrâu" vizează, de asemenea, acte de lubricitate sau imoralitate, străine prostituţiei.

Art. 380 bis, §.1,3° pedepseşte pe oricine care a vândut, închiriat sau a pus la dispoziţie în scop de prostituţie, camere sau orice alt local, în scopul de a realiza un profit anormal. Art.380 bis, §.4,3° pedepseşte aceeaşi infracţiune săvârşită vis-a-vis de minori, extinzând punerea la dispoziţie a camerelor sau localurilor şi în scopul de desfrâu.

Legiuitorul a omis în mod voluntar notiunea de "desfrâu" în prevederea art.380 bis, §.1,3°, pe motiv că această noţiune se referă la viaţa privată, în timp ce prostituţia vizează relaţiile sexuale în scop lucrativ. Totuşi, art.380 bis, §.1,2° nu se aplică în cazul unei femei care deţine o casă în care se dedă singură la desfrâu sau prostituţie.

Art.380 bis, §.1,4° din Codul Penal pedepseşte pe oricine care a exploatat desfrâul sau prostituţia. Această infracţiune este reluată de art. 380 bis, §.4,4°, în cazul în care victima exploatării este un minor sub 16 ani. Termenul "exploatare" relevă, de asemenea, elementul moral al infracţiunii: nu poate fi vorba decât de o infracţiune realizată cu intenţie.

Pentru aceste cazuri, regimul sancţiunilor este acelaşi cu infracţiunile prevăzute de art. 380 bis, §.l,l° şi 380, §.4,1°.

Legea din 13 aprilie 1995 privind traficul cu fiinţe umane prevede în art.9 că poate fi introdusă o acţiune pe lângă preşedintele tribunalului de primă instanţă, de către miniştrii competenţi, dacă se constată infracţiuni privind legislaţia socială, în situaţii în care există un motiv rezonabil de a presupune că s-au comis infracţiuni vizate de art. 379 şi 380 bis ale Codului Penal. Legiuitorul a motivat această decizie prin necesitatea de a interveni rapid împotriva infracţiunilor împotriva legislaţiei sociale constatate în cadrul prostituţiei şi traficului cu fiinţe umane.

Cetăţenii belgieni sau străini aflaţi în Belgia, care au comis în afara teritoriului Regatului una din infracţiunile prevăzute de art.380 bis al Codului Penal vor putea fi urmăriţi în Belgia, chiar dacă autoritatea belgiană nu a primit nici o plângere sau aviz oficial din partea autorităţii străine (art.l0 al Titlului preliminar al Codului de instrucţie penală).

 

5.3. CANADA

Cea mai vizibilă faţă a prostituţiei - cea stradală - a devenit o problemă acută în oraşele canadiene, unde activitatea prostituatelor a transformat anumite zone în locuri aglomerate, neplăcute şi periculoase, veritabile raiuri pentru consumatorii de droguri şi amatorii de violentă.

Termenul prostituţie nu este definit în Codul Penal, dar jurisprudenţa a identificat trei elemente principale ale acestei activităţi - mijlocirea de servicii sexuale, natura nediscriminatorie a actului şi necesitatea existenţei unei forme de plată.

Actul concret de relaţii sexuale oferite ca despăgubire între adulţi nu a fost niciodată considerat ilegal din punct de vedere penal în Canada. Dreptul penal incriminează activităţile referitoare la prostituţie care constituie o ameninţare pentru ordinea publică sau aduc atingere moralei publice.

Încă de la primul Cod Penal canadian din 1892, în prevederea despre vagabondaj, se interzice prostituţia stradală. Această prevedere a fost înlocuită în 1985 cu delictul de "acostare într-un loc public în scopul prostituării". Această nouă dispoziţie, a cărei constituţionalitate a fost consfinţită de Curtea Supremă din Canada în 1990, făcea ilegale actele unei persoane care într-un loc public, ori în orice local deschis vederii publice şi în scopul de a se lansa în prostituţie sau pentru a obţine servicii sexuale de la o prostituată:

a. opreşte sau încearcă să oprească orice vehicul cu motor;

b. stânjeneşte fluxul pietonal sau traficul vehiculelor;

c. opreşte sau încearcă să oprească o persoană ori acostează sau încearcă să acosteze prin orice mijloc o persoană.

În plus, în noţiunea de "loc public" se includ şi vehiculele cu motor aflate în locurile publice.

Codul Penal canadian interzice casele de toleranţă (secţiunile 210 şi 211 ), mijlocirea sau traiul din veniturile obţinute din prostituarea altei persoane (secţiunea 212). Acestea din urmă constituie infracţiuni atrăgând pedepse de până la 10 ani de închisoare. O casă de toleranţă, în sens obişnuit, este un loc deţinut, ocupat sau folosit de cel puţin o persoană în scopul prostituţiei ori a actelor indecente. "Deţinerea" unei case de tolerantă (secţiunea 210.(1)) este o infracţiune pedepsită cu până la 2 ani de închisoare. A fi "găsit" sau "locatar" într-o casă de toleranţă (secţiunile 210 (2) şi 211 ) sunt delicte atrăgând un maximum de şase luni de închisoare şi/sau o amendă de 200$ (fiind o infracţiune uşoară, aceleaşi pedepse maxime se aplică şi în cazul prevederilor privind acostarea în localurile publice).

Secţiunea 2l2(3) spune că simplul fapt că o persoană locuieşte sau se află în mod obişnuit în compania unei prostituate sau trăieşte într-o casă de toleranţă reprezintă dovada unui delict privind traiul din roadele prostituţiei "dacă nu se face dovada faptelor contrare".

Aparent, scopul de ansamblu al legislaţiei canadiene în domeniul prostituţiei nu este interzicerea, pentru că altfel cumpărarea şi vânzarea de servicii sexuale ca atare ar fi interzise. Totuşi prevederile penale menţionate circumscriu prostituţia într-un mod care face greu de imaginat că o persoană ar putea să se prostitueze fâră să încalce legea. Soluţia practică a acestei contradicţii este că atâta vreme cât este în afara străzii, prevederile împotriva prostituţiei sunt rar aplicate. Într-adevăr, cele mai multe municipalităţi facilitează comerţul extrastradal prin acordarea de licenţe şi prin reglementarea lui. Şi totuşi, retorica politicienilor canadieni despre prostituţie este în întregime aboliţionistă.

 

5.4. CEHIA

În Cehia prostituţia a fost pedepsită şi considerată delict de parazitism. După anul 1990, prostituţia nu mai este pasibilă de pedeapsă. Sub presiunea opiniei publice, periodic se fac propuneri de reformă care vizează considerarea prostituţiei contravenţie administrativă, însă aceste eforturi nu au încă succes. Incontestabil, prostituţia rămâne un fenomen patologic, iar lumea "felinarelor roşii" reprezintă, de asemenea, nucleul crimei organizate.

Delictele, prevăzute de Codul Penal, în materia cercetată, sunt:

- proxenetismul (art. 204). Va fi pedepsită orice persoană care va angaja, va obliga sau va corupe alte persoane în scopul prostituării sau care profită de pe urma prostituţiei exploatate de alte persoane. Autorul, membru al unei bande organizate, este pasibil de o pedeapsă cu privare de libertate între doi şi opt ani. Condamnarea acestui delict se produce foarte rar, datorită unor probleme legate de existenţa probelor.

- traficul cu femei (art. 246) Va fi pedepsită orice persoană care va ademeni, va angaj a sau va transporta în străinătate o femeie, cu intenţia de a o supune unor raporturi sexuale cu alte persoane. Dacă delictul este comis în grup organizat, sancţiunea penală va fi privarea de libertate între trei şi opt ani.

 

5.5. FINLANDA

Prostituţia ca atare nu este incriminată în Finlanda. În mod tradiţional, Finlanda este considerată ca o ţară în care se practică o prostituţie discretă, unde prostituatele îşi oferă serviciile mai ales în restaurante şi baruri. Atât prostituatele cât şi proxeneţii provin în mod obişnuit din Rusia sau Estonia. În ultimul timp a crescut prostituţia stradală, iar autorităţile finlandeze au depistat câteva borduri. Deşi se pare că cea mai mare parte a prostituatelor lucrează pe cont propriu pentru bani, există indicaţii clare privind infiltrarea crimei organizate în acest domeniu. Sunt indicii că delictele legate de prostituţie, cum ar fi violenţa, sunt în creştere.

 

5.6. FRANŢA

În Franţa, regimul juridic al prostituţiei şi proxenetismului a evoluat în mod simţitor de-a lungul secolelor al XIX-lea şi al XX-lea.

Mult timp, exercitarea prostituţiei a fost reglementată şi plasată sub controlul autorităţii administrative. Prostituatele îşi puteau exercita activitatea în cadrul caselor denumite de "toleranţă", care nu erau recunoscute de lege însă erau supravegheate de către administraţie. În ceea ce priveşte proxenetisrnul, acesta nu era în mod special incriminat în Codul Penal din 1810. Calificarea de instigare a minorului la desfrâu era singura care putea fi reţinută în întâmpinarea proxeneţilor, iar atunci când prostituatele erau majore, proxenetismul rămânea nepedepsit.

Legea nr.46-685 din 13 aprilie 1946 a dus la importante reforme. Această lege a interzis casele de toleranţă, pe întreg teritoriul naţional, suprimând prevederile legate de înscrierea prostituatelor în registre speciale ale poliţiei şi agravând pedepsirea racolării pe drumurile publice.

În prezent, exercitarea prostituţiei este liberă, sub rezerva dispoziţiilor Codului Penal şi Legii nr.46-685 din 13 aprilie 1946, care se referă la închiderea caselor de toleranţă şi la lupta împotriva proxenetismului (lege parţial abrogată).

Legea nr.75-229 din 9 aprilie 1975 abilitează asociaţiile constituite pentru a lupta împotriva proxenetismului, să exercite acţiunea civilă, în cazul în care se constată că s-a adus un prejudiciu misiunii pe care aceste asociaţii o îndeplinesc.

De asemenea, Franta a ratificat Convenţia pentru pedepsirea traficului cu fiinţe umane şi a exploatării prostituţiei semenilor. Dispoziţiile referitoare la proxenetism sunt cuprinse în

articolele de la 225-5 la 225-24. iar cele referitoare la racolare, în scopul prostituţiei, de articolul R.625-8, din noul Cod Penal, intrat în vigoare la 1 martie 1994.

Prostituţia este definită ca fapta unei persoane de a-şi folosi corpul spre satisfacerea plăcerilor publicului, prin mijlocirea unei remuneraţii, indiferent de natura actelor de lubricitate săvârşite. Prostituţia nu implică în mod necesar un raport sexual.

Proxenetismul este activitatea celui care extrage un profit de pe urma prostituţiei sau o favorizează. Codul Penal deosebind proxenetismul în sens strict (art.225-5 la 225-9) şi furnizarea de localuri pentru exercitarea prostituţiei (art.225-10).

Proxenetismul este pedepsit cu 5 ani de închisoare şi 1.000.000 franci amendă (art.225-5) şi constă în favorizarea, protejarea prostituţiei, extragerea unui profit sau exercitarea de presiuni asupra unei persoane pentru ca aceasta să se prostitueze.

Punerea în legătură a unei persoane care se prostituează şi a unui proxenet, facilitarea pentru proxeneţi a justificării unor resurse fictive, imposibilitatea de a explica resursele care corespund cu nivelul de trai, în timp ce există relaţii obişnuite cu una sau mai multe persoane care se prostituează, este asimilată proxenetismului şi pedepsită în conformitate cu articolul 225-5.

Proxenetismul este pedepsit cu 10 ani închisoare şi 10.000.000 franci amendă, atunci când este comis în legătură cu un minor, o persoană vulnerabilă datorită vârstei, unei boli, infirmităţi, deficiente fizice sau psihice, sarcinii, sau cu o persoană care a fost incitată să se dedea la prostituţie, la sosirea pe teritoriul ţării sau în afara acestuia (art.225-7).

Acestea sunt considerate circumstante agravante şi sunt completate de alte circumstanţe agravante care ţin de autorul faptelor (proxenet). Astfel, acesta poate fi o rudă a victimei sau o persoană care abuzează de autoritatea conferită de functia sa ori este chemată prin funcţia sa să lupte impotriva prostituţiei, pentru protejarea sănătăţii şi menţinerea ordinii publice sau este purtătoare de armă sau a utilizat constrângerea, violenţa sau mijloace frauduloase ori acţionează împreună cu un complice sau coautor (art.225-7).

Proxenetismul prevăzut de articolul 225-7 este pedepsit cu 20 de ani închisoare şi 20.000.000 franci amendă, atunci când este comis în bandă organizată (art.225-8).

Proxenetismul comis prin recurgerea la torturi sau acte de barbarie este pedepsit cu închisoare pe viaţă şi 30.000.000 franci amendă (art.225-9).

Conform articolului 225-10 este pedepsită cu 10 ani închisoare şi 5.000.000 franci amendă, deţinerea, exploatarea, funcţionarea, finanţarea sau contribuţia la finanţarea unui local de prostituţie deschis publicului sau folosit de acesta, acceptarea sau tolerarea în mod obişnuit, ca una sau mai multe persoane să se prostitueze în cadrul unui stabiliment sau anexelor sau să caute clienţi, în scopul prostituării, vinderea sau punerea la dispoziţia uneia sau mai multor persoane de localuri sau amplasamente, neutilizate de public, cunoscându-se faptul că ele se vor deda aici prostituţiei. Tentativa delictelor este, de asemenea, pedepsită.

În plus, se prevăd pedepse suplimentare pentru persoanele fizice vinovate de săvârşirea infracţiunilor menţionate mai sus: interzicerea drepturilor civice, civile şi familiale; interzicerea desfăşurării activităţii profesionale sau sociale în exercitarea sau cu ocazia exercitării căreia a fost comisă infracţiunea; interdicţia de sejur; interdicţia de a exploata, direct sau indirect, localurile deschise publicului sau utilizate de public, de a deţine sau avea asupra sa o armă; interdicţia de a părăsi, pe o durată de cel puţin 5 ani, teritoriul ţării (art.225-20).

Pedepsele prevăzute pentru persoanele juridice vinovate sunt amenda (în conformitate cu modalităţile prevăzute de art.131-38), şi pedepsele menţionate de art.l31-39 (închiderea definitivă sau pentru 5 ani sau peste 5 ani a stabilimentelor, excluderea de pe piaţa publică) (art.225-12).

Sunt prevăzute, de asemenea, pedepse complementare comune pentru persoanele fizice şi juridice vinovate de săvârşirea infracţiunilor prevăzute de art.225-10. Acestea sunt: retragerea definitivă a licenţei restaurantului sau localului, închiderea definitivă sau pe 5 ani a stabilimentului în întregime sau unor părţi ale acestuia utilizate în scopul prostituţiei (art.225-22).

De asemenea. persoanelor li se pot confisca bunurile mobile care au servit sau servesc la comiterea infracţiunii, cât şi produsele infracţiunii deţinute de o persoană, alta decât persoana care se dedă la prostituţie. precum şi rambursarea cheltuielilor de repatriere ale victimei sau victimelor (art.225-24).

Racolarea prin orice mijloace a unei persoane, în scopul incitării la relaţii sexuale este pedepsită cu o amendă prevăzută pentru contravenţiile de clasa a -V-a (art.R.625-8).

Persoanele vinovate de contravenţia prevăzută de articolul R.625-8 pot primi pedepse complementare cum ar fi: interdicţia de a deţine sau a avea asupra lor arme, pe o durată de peste 3 ani, confiscarea uneia sau mai multor arme ale proprietarului, confiscarea obiectului destinat să servească la comiterea infractiunii, interdicţia de a emite cecuri, muncă în interes obştesc, între 20 şi 120 de ore.

 

5.7. GRECIA

Un obiectiv important al lumii interlope din Grecia îl reprezintă traficul cu prostituate şi imigranţi. De cele mai multe ori, prostituatele intră în Grecia cu statutul de imigrant. Această situaţie este favorizată de legislaţia existentă, care nu este severă. Conform articolului 33 din Legea nr.1975/1991 privind străinii şi refugiaţii, dacă o persoană transportă în mod ilegal străini veniţi de peste hotare sau facilitează transportul lor în interiorul ţării sau le asigură adăpost, va primi pedeapsa cu închisoarea de la 1 la 5 ani sau de la 2 la 5 ani (în cazurile agravante) şi amendă penală. În mod similar, conform legislaţiei Greciei, delictele privind facilitarea desfrâului (art.348 Codul Penal al Greciei), a proxenetismului (art.349 şi art.350 Codul Penal), a traficului în vederea prostituţiei (art.351, Codul Penal, se pedepsesc cu până la cinci ani de închisoare.

 

5.8. ITALIA

Italia este una din ţările europene din categoria celor aboliţioniste în domeniul reglementării prostituţiei.

Legea nr.75 din 20 februarie 1958 referitoare la abolirea reglementărilor privind prostituţia şi la lupta împotriva exploatării prostituţiei semenilor prevede chiar în art.l că este interzisă funcţionarea caselor de toleranţă pe întregul teritoriu al statului. În acelaşi timp, în art.2, casele, apartamentele şi orice alte locuinţe unde se desfăşoară activitate de prostituţie, declarate "localuri de prostituţie" în sensul "Legii privind siguranţa publică" din 1931 trebuie să fie închise.

Prin aceeaşi lege din 1958 se modifică conţinutul dispoziţiilor de la art.531 la 536 din Codul penal, acordându-se pedepse de la 2 la 6 ani închisoare şi amenzi mari, pentru cei care încalcă prevederile articolelor 1 şi 2, deci pentru cei care favorizează sau exploatează activitatea de prostituţie.

De asemenea, se pedepseşte cu închisoare de până la 8 zile şi cu amendă fapta persoanelor care în locuri publice invită la libertinaj în mod scandalos sau supărător şi cele care acostează pe stradă invitând prin gesturi sau cuvinte la libertinaj.

Autoritatea de siguranţă publică, autoritatea sanitară şi alte autorităţi administrative nu pot să facă nici o înregistrare directă sau indirectă, nici măcar prin mijlocirea relansării carnetelor sanitare ale femeilor care exercită sau sunt suspectate că exercită prostituţia, nici să le oblige să se prezinte periodic la oficiile lor. Este, de asemenea, interzis să se acorde acestor femei documente speciale.

Pentru femeile provenite din casele de toleranţă, Legea din 1958 prevedea crearea unor instituţii speciale care să le asigure protecţia, asistenta şi reeducarea.

Italia ratifică prin Legea nr.132 din 14 martie 1985. "Convenţia asupra eliminării tuturor formelor de discriminare faţă de femei", adoptată la New York la 18 decembrie 1979, prin care se obligă să ia toate măsurile necesare, inclusiv legislative spre a reprima traficul cu femei şi exploatarea prostituării femeii.

Observăm că şi Italia nu interzice practica ca atare, ci doar exploatarea ei, combate deci proxenetismul, exploatarea acestui "tip" de activitate, existenţa caselor de toleranţă.

 

5.9. MAREA BRITANIE

Conform legii privind delictele sexuale din 1956, secţiunea 22, o persoană, care constrânge o femeie să devină prostituată sau constrânge o femeie să plece din Marea Britanie pentru a practica prostituţia în alte ţări, comite un delict. Acest delict se referă la constrângerea unei femei la comiterea unor acte obscene. Nu este vorba neapărat de un contact sexual complet. Se consideră, de asemenea, delict acţiunea unei persoane de a constrânge o fată având o vârstă de sub 21 de ani să întreţină o relaţie sexuală cu o a treia persoană sau care încurajează prostituarea unei persoane cu deficiente mintale sau care încurajează diferite forme de activitate sexuală cu o fată sub 16 ani pentru care poartă răspunderea. Deţinerea unei femei într-un bordel este, de asemenea, delict (secţ.24). Se consideră că o persoană comite un delict dacă întreţine relaţii sexuale cu o femeie retardată mintal sau dacă constrânge o asemenea persoană să întreţină relatii sexuale (secţ.7 şi 9). Un delict special îl reprezintă contactul sexual al angajatului sau directorului unui spital sau al unei alte instituţii de sănătate cu o persoană retardată mintal (Legea din 1959 privind sănătatea mintală, secţ.l28).

Constituie un delict administrarea de droguri de către o persoană unei femei cu intenţia de a o aduce într-o stare în care orice bărbat să poată întreţine cu ca relaţii sexuale ilegale (Legea privind delictele sexuale, sect.4)

Relaţiile sexuale cu fete de vârste mici sunt considerate delicte foarte serioase. Un delict care se pedepseşte cu închisoarea pe viaţă este întreţinerea de relaţii sexuale cu o fată ce are mai puţin de 13 ani (secţ.5).

Permisiunea dată fetelor de a intra în bordeluri sau în alte localuri rău famate pentru a se prostitua sau a întreţine relaţii sexuale este considerată, de asemenea, un delict (secţ.25 şi 26).

O serie de delicte se referă la utilizarea localurilor pentru prostituţie sau alte activităti sexuale ilicite. Mai ilegale decât prostituţia sunt activităţile legate de posesia unui bordel.

Din aceste delicte, cel mai important delict este legat de asigurarea existenţei din câştigurile obţinute prin prostituţie (secţ.30). Acest delict de bazează pe prezumţia că un bărbat care trăieşte de obicei cu o prostituată sau se află în compania unei prostituate pe care o dirijează în activitatea ei îşi asigură existenţa din câştigurile ei. Se consideră un delict asigurarea existenţei unui bărbat sau a unei femei din câştigurile realizate din prostituţie de o altă persoană. Pentru comiterea unui delict trebuie ca banii încasaţi să provină din prostituţie.

Alte delicte se referă la deţinerea unui bordel, adică la deţinerea, unui local la care persoanele recurg pentru a întreţine relaţii sexuale ilicite (secţ.34-37). Se consideră un delict în dreptul civil posesia unui local aşa-zis turbulent. Acest termen nu se referă doar la bordel, ci şi la localurile unde se practică pasiunile şi jocurile de noroc, ca şi la alte localuri de distracţie.

 

5.10. STATELE UNITE ALE AMERICII

Deşi se spune că prostituţia este cea mai veche profesie din lume, ea este interzisă în marea majoritate a statelor componente ale SUA. Excepţie fac statele: Arizona, Nevada şi Oregon. Dar şi în cazul Nevadei, autorităţile din fiecare ţinut al acestui stat au latitudinea de a stabili dacă prostituţia trebuie incriminată.

La nivel federal, prostituţia înseamnă acordarea unor servicii sexuale în schimbul unei compensaţii. În câteva state componente ale SUA, doar contactul sexual este inclus în definiţia serviciilor sexuale. În cea mai mare parte a statelor componente, noţiunea de servicii sexuale include: sodomia, fellatio, cunnilingus, atingerea organelor genitale ale altei persoane ş. a.

Serviciul sexual trebuie efectuat în schimbul unei compensaţii. Persoana care duce o viaţă dezmăţată, dar nu este plătită pentru serviciile sale, nu este pedepsită. Compensaţia înseamnă în mod normal bani, dar ea se poate face în orice formă. Astfel, prostituata care acceptă servicii juridice din partea unui avocat în schimbul serviciilor sexuale a primit, de fapt, o compensaţie. Acolo unde prostitutia este ilegală, prostituatele îşi practică meseria într-o formă mascată în cadrul saloanelor de masaj şi prin angajarea în servicii de escortă.

Mijlocirea de servicii sexuale este un delict legat de fenomenul prostituţiei. Orice persoană angajată în vânzarea şi cumpărarea de servicii sexuale sau care încearcă să cumpere servicii sexuale este vinovată de mijlocire de servicii sexuale. O prostituată poate fi incriminată atât pentru mijlocire de servicii sexuale, cât şi pentru prostituţie, dacă se ocupă personal de contactarea clientului. Se consideră delict de mijlocire de servicii sexuale chiar şi încercarea de a vinde servicii sexuale.

Cei care promovează prostituţia, adică proxeneţii, sunt pedepsiţi de obicei cu mai mare severitate decât prostituatele şi clienţii lor. Aproape toate cazurile în care se comercializează relaţiile sexuale cad sub incidenţa jurisdicţiei statelor componente. Totuşi, guvernul federal poate fi implicat în urmărirea judiciară când o prostituată face obiectul traficului sexual dintre state sau când o persoană face obiectul traficului dintre state în scopuri imorale.

Activitatea de prostituţie este reglementată, în principal, în titlul 8 (referitor la regimul străinilor) şi în titlul 18 (ce cuprinde Codul Penal şi Codul de Procedură Penală) ale Codului S.U.A.

În secţiunea 1182 din titlul 8, se precizează că o persoană străină care vine în Statele Unite doar pentru a practica prostituţia sau care a făcut prostituţie în termen de zece ani de la data solicitării vizei admiterii sau reglementării statutului ei în această ţară, este declarată indezirabilă.

Conform sectiunii 1328, acelaşi titlu, intrarea în Statele Unite a străinilor pentru practicarea prostituţiei sau pentru alte obiective imorale este interzisă. Persoanele care încalcă această prevedere trebuie să fie, în conformitate cu titlul 18, amendate sau să primească o condamnare până la zece ani închisoare, sau să primească ambele pedepse.

Practicarea prostituţiei în apropierea bazelor militare, inclusiv a celor navale, se pedepseşte, conform secţiunii 1384, titlul 18, cu amendă, cu închisoare de la până la un an sau cu ambele sancţiuni.

Traficul în scopul practicării prostituţiei se pedepseşte, conform secţiunii 2421ţ titlul 18, cu amendă, cu închisoare până la cinci ani sau cu ambele sancţiuni. În cazul traficului cu fete care au sub 18 ani, vinovaţii sunt condamnaţi la amendă, la maxim zece ani închisoare sau primesc ambele pedepse, se arată în secţiunea 2423, titlul 18.

Persoanele care tăinuiesc practicarea de către străini a prostituţiei în case de toleranţă sunt, conform secţiunii 2424, titlul 18, amendate sau sunt condamnate cu maxim zece ani închisoare, sau primesc ambele pedepse.

Persoanele care conving, influenţează, atrag sau obligă o altă persoană să călătorească pe cuprinsul Statelor Unite, în teritoriile sau posesiunile SUA sau în străinătate pentru a practica prostitutia sunt condamnate, conform secţiunii 2422, titlul 18, la amendă sau cu maxim cinci ani închisoare, sau primesc ambele pedepse.

 

ANEXĂ

Rezumat al răspunsurilor primite la un chestionar lansat statelor membre ale Consiliului Europei, de către Comitetul privind Problemele Legale şi Drepturile Omului din cadrul Consiliului Europei, în februarie 1997

1. Tări care au răspuns la chestionar:

Belarus, Bulgaria, Croaţia. Cipru, Republica Cehă, Danemarca, Elvetia, Estonia, Fosta Republică Iugoslavă a Macedoniei, Franta, Germania, Grecia, Ungaria, Irlanda, Italia, Letonia, Lituania, Luxemburg, Marea Britanie, Republica Moldova, Olanda, Norvegia, Polonia, Portugalia, România, San Marino, Slovacia, Slovenia, Spania, Suedia.

2. Tări care s-au identificat drept: 

Ţări de origine a femeilor care fac obiectul traficului: Republica Moldova. Slovacia

Ţări de destinaţie a femeilor care fac obiectul traficului:

Croaţia, Cipru, Danemarca, Fosta Republică Iugaslavă a Macedoniei, Grecia, Italia, Olanda, Norvegia, Spania, Suedia, Elveţia, Marea Britanie

Ţări care se află în ambele situaţii amintite: Bulgaria, Republica Cehă, Estonia, Germania, Ungaria, Letonia, Lituania, Polonia, Portugalia, România, Slovenia

Ţări care nu se află în situaţiile amintite: Belarus, Irlanda, Luxemburg

Ţări de tranzit pentru femeile care fac obiectul traficului: Bulgaria, Polonia, Portugalia, România, Slovenia

Nu au dat răspuns: Franţa, San Marino

3. Principalele ţări care furnizează femei pentru statele care s-au identificat drept ţări de destinaţie a femeilor care fac obiectul traficului:

Pentru Bulgaria: Rusia, Ucraina, Belarus, Republica Moldova, România

Pentru Croaţia: Ucraina, Rusia, Belarus, Lituania, Letonia, Republica Moldova, Republica Cehă, Slovacia 

Pentru Cipru: România, Filipine, Rusia, Ucraina, Bulgaria

Pentru Republica Cehă: Republica Cehă, Ucraina, Belarus, Rusia, Bulgaria, Asia

Pentru Danemarca: Tailanda şi ţările africane 

Pentru Estonia: posibil Rusia

Pentru Fosta Republică Iugoslavă a Macedoniei: Ucraina, Rusia, Bulgaria

Pentru Germania: în principal ţările din Europa Centrală şi de Est, (Polonia. Republica Cehă, Slovacia, Bulgaria, România) şi fosta Uniune Sovietică (Rusia, Ucraina), precum şi Columbia, Filipine, Tailanda, Brazilia şi ţările africane

Pentru Grecia: în principal ţările din fosta Uniune Sovietică (Rusia. Ucraina, Georgia, Belarus. Kazahstan), Albania, Bulgaria, România, Polonia

Pentru Ungaria: România, Rusia, Ucraina

Pentru Italia: Albania, fosta Iugoslavie, în general ţări din Europa Centrală şi de Est: Jamaica. Africa

Pentru Letonia: tări din fosta Uniune Sovietică

Pentru Lituania: Belarus, Ucraina şi regiunea Kaliningrad

Pentru Olanda: Asia, America Latină, Africa, Europa Centrală şi de Est

Pentru Norvegia: Insulele Caraibe, Haiti şi Europa de Est

Pentru Polonia: în principal Bulgaria, Belarus, Ucraina, Rusia şi Lituania

Pentru Portugalia: Africa, Europa de Est, America de Sud (în special Brazilia)

Pentru România: ţări din fosta Uniune Sovietică (Ucraina, Republica Moldova)

Pentru Slovenia: Ucraina, Rusia, Belarus, România, Slovacia, Polonia, Bosnia şi Herţegovina, Serbia, Fosta Republică Iugoslavă a Macedoniei, Republica Dominicană

Pentru Spania: America de Sud

Pentru Suedia: Europa de Est şi Asia (în primul rând Tailanda)

Pentru Elveţia: Polonia, Rusia, Republica Cehă, Letonia, Albania, Filipine, Maroc

Pentru Marea Britanie: America de Sud (în principal Brazilia, Orientul Îndepărtat în principal Malayezia şi Tailanda, Europa de Est

4. Ţări care se consideră:

· Foarte afectate de traficul cu femei: Germania, Olanda, România

· Nu aşa de afectate de traficul cu femei: Belarus, Bulgaria, Cipru, Estonia, Irlanda, Luxemburg, Norvegia, Suedia

5. Ţări în care există prevederi legale pentru sancţionarea traficului cu fiinţe umane în general: Bulgaria, Republica Cehă, Germania, Grecia, Italia, Letonia, Luxemburg, Olanda, Norvegia, Polonia, Portugalia, România, San Marino, Slovenia, Elvetia

Traficului cu femei în special:

Bulgaria, Cipru, Republica Cehă, Germania, Grecia, Ungaria, Irlanda, Norvegia, Polonia, Slovacia, Marea Britanie

Prostituţiei forţate:

Bulgaria, Cipru, Republica Cehă, Estonia, Franţa, Grecia, Ungaria, Irlanda, Italia, Luxemburg, Olanda, Portugalia, San Marino, Slovacia, Slovenia, Elveţia, Marea Britanie

Prostituţiei în general:

Belarus, Bulgaria, Croaţia, Cipru, Republica Cehă, Danemarca, Estonia, Fosta Republică Iugoslavă a Macedoniei, Franta, Germania, Grecia, Ungaria, Irlanda, Italia, Lituania, Luxemburg, Republica Moldova, Olanda, Norvegia, Polonia, Portugalia, România, San Marino, Slovacia, Slovenia, Spania, Suedia, Elveţia, Marea Britanie

1 România a ratificat Convenţia la 10 decembrie 1954

3 A se vedea in Anexă o situaţie pe ţări privind traficul cu femei, aşa cum rezultă dintr-un sondaj efectuat la nivelul delegaţiilor naţionale ale statelor membre ale Consiliului Europei

